Pollard, Janse van Rensburg albei uit reeks teen FranseHandré Pollard se besering is ŉ groot terugslag vir die Springbokke. (Foto GB Jordaan) ŉ Terugslag het Suid-Afrikaanse rugby getref met die nuus dat Handré Pollard 8-10 weke langs die kantlyn gaan deurbring – amper so lank as die Lions se senter Rohan Janse van Rensburg se drie maande. Dit maak dit uiters onwaarskynlik dat hulle vir die Juniereeks van drie toetse teen Frankryk slaggereed sal wees. Die Springbok-losskakel Pollard, wat die grootste gedeelte van verlede seisoen met ’n besering misgeloop het, het tydens Donderdag se Bulls-oefening sy regterenkel beseer. Hy was ná sy lang afwesigheid van die veld besig om stelselmatig sy vorm te herwin. Met die losskakelspens wat reeds uitgedun is met Patrick Lambie wat ook nog minstens ’n maand op die krukkelys gaan wees, sal niemand Allister Coetzee, afrigter van die Springbokke, verkwalik as hy paniekerig is oor ’n generaal vir die Bokspan wat in Junie drie toetse teen die Franse speel nie. Die Bokke se sukses in dié reeks kan Coetzee se toekoms as Springbokafrigter bepaal. Asof dit nie genoeg is nie, is alle aanduidings dat die Springboksenter Rohan Janse van Rensburg vir minstens drie maande nie sy voet op ’n rugbyveld sal sit nie nadat hy verlede week knieligamente teen die Stormers geskeur het. Rohan Janse van Rensburg – drie maande van die veld (Foto GB Jordaan) Pollard en Janse van Rensburg was albei feitlik sekere keuses vir die Springbokspan. ♦ Wie sal die nommertien-trui dra? Elton Jantjies is ’n wedstrydwenner as hy die dag op al sy silinders vuur, maar het nog nie regtig in die Springboktrui oortuig nie. Gaan ons dit nie berou as Coetzee die jong losskakel van die Sharks, Curwin Bosch, nou al by die diepkant ingooi en hy dalk verdrink nie? Is ’n speler soos die Cheetah Fred Zeilinga, wat onlangs na die Springbokoefenkamp genooi is, regtig ryp vir toetsrugby? Ditto Robert du Preez van die Stormers? Verlede jaar toe die nood gedruk het, is daar op die veteraan Morné Steyn, wat steeds sy brood in Frankryk verdien, se knoppie gedruk. Dit is sekerlik nie die antwoord nie. ♦ Ná Coetzee se treurige vertoonlys verlede jaar kan hy nie bekostig dat sy span teen Frankryk vasval nie.